1. Ako prebiehalo nakrucanie filmu?

Práce na dokumentárnom filme Comeback začali v roku 2008, nakrúcanie od 2009 pod záštitou FTF VŠMU. Comeback bol pôvodne krátky absolventský dokumentárny film režiséra Mira Rema a doktorandský film producentky Barbary Harumovej Hessovej. Vzhľadom k tomu, že téma filmu mala potenciál, ktorý sme chceli využiť, škola umožnila projekt rozšíriť a pokračovať v nakrúcaní aj po ukončení magisterského štúdia režiséra.

Na samotnom začiatku sme niekoľkokrát cestovali na rokovania s vedením ústavu a nakrúcanie schválilo aj Generálne riaditeľstvo zboru väzenskej a justičnej stráže. Vedenie ústavu malo záujem o reálne zobrazenie života za mrežami takže nám na začiatku vytipovalo šesť väzňov, ktorí mali byť čoskoro prepustení z výkonu trestu. Cieľom bolo vybrať ľudí vo výkone trestu, ktorí by sa chceli podeliť o svoje pocity a osudy a dôležité bolo mať možnosť vidieť čím prechádzajú po prepustení. V procese nakrúcania niektorých väzňov premiestnili do iných ústavov, niektorých prepustili počas problematického obdobia, kedy sme nemohli nakrúcať a nakoniec zostali dvaja hlavní protagonisti, ktorých sme sledovali vo výkone väzby, počas prepúšťacieho procesu a niekoľko dní po ich prepustení. Z tohto dôvodu je pomerne ťažké zrekonštruovať presný počet filmovacích dní. Často sme cestovali od 3.00 hod rána, aby sme stihli budíček v Ilave o 6.00 hod a skončili sme nakrúcanie o dva dni neskôr. Po prepustení jedného z väzňov sme ho sledovali non stop 3 dni a noci, aby sme zachytili skutočnú atmosféru a pocity prepusteného človeka po desiatich rokoch výkonu trestu, ktorý nemá kam ísť, nikoho nemá, nevie si poradiť...

Nakrúcanie filmu sprevádzali mnohé úskalia. Trojnásobná zmena vo vedení Ilavskej väznice a zmena vo vedení GRZVJS po parlamentných voľbách a rôznych medializovaných škandáloch. Zorganizovanie a naplánovanie filmovacieho dňa v ústave bolo odvtedy ešte náročnejšie na administratívu, byrokratický prístup a strach z filmárov zo strany nového vedenia. Po niekoľkých návštevách sme si však aj s novým vedením väznice vybudovali dobré vzťahy a vzájomnú dôveru.

Nakrúcali sme aj v Slovenskom rozhlase v štúdiu a na streche, kde bolo povolenie na nakrúcanie paradoxne obdobne komplikované, ako v ostatných miestach nakrúcania. Medzi zložitejšie momenty patrilo aj nakrúcanie pri súdnom pojednávaní jedného z našich protagonistov. Nakrútený materiál z pojednávania mal slúžiť aj na študijné účely pre študentov práva. Nakrúcali sme aj v psychiatrickej liečebni v Trenčíne, kde bolo povolenie na nakrúcanie niekoľkokrát zrušené. Celkovo bolo počas celého nakrúcania zrušených asi dvadsať kompletne naplánovaných filmovacích dní z dôvodu vyššej moci alebo rozhodnutí úradníkov, či zodpovedných osôb. Moju frustráciu však často vyvažovali neskutočné zážitky a príhody, ktoré sme sa počas nakrúcania dozvedeli, alebo sme zažili a uvedomila som si pri tom relatívnosť našich problémov.

Vzhľadom na náročnosť vybavovania vstupu do väznice a neopakovateľnosť jednotlivých vzniknutých situácií sa nakrúcalo na 3 kamery súčasne (dokonca jedna z nich ešte 16 mm).

Samotný proces strihu filmu prebiehal niekoľko rokov, paralelne sa dotáčalo a aj vďaka strihačovi Marekovi Kráľovskému možno filmu pripisovať zaujímavú obrazovú kultúru.

Záujem o budúci film potvrdila aj prezentácia filmu na ktorej som sa zúčastnila v rámci programu Docu Talents From The East začiatkom júla 2011 počas 46. MFF v Karlových Varoch, kde bol náš dokument vybraný ako jeden z 9 projektov z východnej Európy.

V októbri 2011 sme sa s režisérom zúčastnili Doc Launch, organizovaný IDF v Jihlave, kde bol projekt opäť vybraný spomedzi viacerých účastníkov z Európy.

Pôvodný zámer vytvoriť školský film prerástol do väčších rozmerov a celý tím ľudí preukázal obrovskú dávku nasadenia a sebaobetovania za čo im patrí veľké uznanie.

Film vznikol v koprodukcii AH production, RTVS – Rozhlas a televízia Slovenka a VŠMU.

Realizáciu a distribúciu tohto filmu finančne podporil AVF. Film vznikol s finančnou podporou MKSR.

1. Kedy je plánovaná premiéra?

Svetová premiéra filmu je naplánovaná na 6.júla 2014 o 18.30 v kine Čas v Karlových Varoch. Film bude uvedený v sekcii Documentary Film – Competition. Repríza filmu je 7.7.2014 o 14.00 hodine v kine Drahomira.

Distribučná premiéra filmu na Slovensku je naplánovaná na október 2014.

1. Aký prínos má tento projekt v slovenskej kinematografii? V čom je projekt výnimočný?

Film sme realizovali 6 rokov. Okrem osobného prínosu v podobe cenných skúseností považujem film za prínosný z pohľadu jeho témy. Recidíva je problémom celej spoločnosti. Nesystematickosť opatrení v súdnictve, neexistencia reálnych nástrojov sociálnych kurátorov, zlé sociálne zázemie, komplikované rodinné prostredie, skratové jednanie a mnoho ďalších vplyvov má za následok bludný kruh recidívy. Je doležité otvoriť túto tému , zamyslieť sa naprieč širším spoločenským spektrom. A možno začať meniť veci oveľa skôr a vo viacerých oblastiach. Ako sa ukazuje, neskôr je už často príliš neskoro..

Z filmárskeho hľadiska hodnota filmu spočíva v zbere materiálu počas dlhšieho obdobia nakrúcania ako aj v tom, že zobrazuje život za mrežami, kam bežný člověk nemá možnosť nahliadnuť. Z mojho pohladu má film nadštandardnú obrazovú kultúru v porovnaní s bežnými dokumentárnymi filmami. Zachytáva vzácne momenty kedy človek po niekoľkoročnom výkone trestu ide späť do reality. Zobrazuje aký vplyv to má na spoločnosť, blízkých. Nastoľuje otázku či prepustení sú schopní začleniť sa do spoločnosti.

14.6.2014

Barbara Harumová Hessová

Producentka filmu Comeback